Parchetul General a decis redeschiderea urmăririi penale a fostului președinte Traian Băsescu în dosarul în care senatorul PSD, Gabriela Firea, îl acuza de șantaj, după ce procedura medierii dintre cei doi a eșuat.

Senatorul PSD Gabriela Firea declara sâmbătă seara că nu a încheiat medierea cu fostul președinte Traian Băsescu, în cazul dosarului aflat pe rolul Parchetului General, din motive care nu îi pot fi imputate.

”Nu am încheiat, din păcate, medierea, din motive care nu-mi pot fi mie imputabile. Cred că nici nu a fost o intenție foarte serioasă de mediere. Parchetul ne va anunța, în perioada următoare, ce se va întâmpla cu acest dosar”, spunea Gabriela Firea.

Anchetatorii au redeschis, în 30 decembrie 2014, dosarul în care Gabriela Firea îl acuza pe Traian Băsescu de șantaj, întrucât fostul șef al statului nu mai beneficiază de imunitate.

În noiembrie 2015 cele două părți au încheiat un contract de mediere.

Gabriela Firea a depus pe 16 aprilie 2014 o plângere penală în care îl acuza pe președintele României de la acea dată, Traian Băsescu, de amenințare și șantaj în legătură cu declarațiile pe care acesta le-a făcut în cadrul unei emisiuni televizate.